সংবাদ সম্মেলনে লিখিত বক্তব্যে খসরুজ্জামান খসরু বলেন, যুক্তরাষ্ট্রস্থ বিয়ানীবাজার সামাজিক ও সাংস্কৃতিক সমিতি প্রবাসে একটি ঐতিহ্যবাহী এবং বৃহৎ সংগঠন হিসেবে সুপরিচিত। সংগঠনটির জন্মের পর থেকে বিভিন্ন সমাজসেবামূলক কর্মকান্ডের বাইরেও দেশের যে কোন বড় বন্যা কিংবা প্রাকৃতিক দূর্যোগ ছাড়াও শিক্ষা, সমাজ উন্নয়ন ও মানবসেবামূলক কর্মকা-ে বেশ কিছু অবদান রেখেছে যা সমাজে উদাহরণ স্বরূপ হয়ে আছে। শুধু তাই নয় বাংলাদেশের যেকোন দুর্যোগে সরকারের রাষ্ট্রীয় তহবিলেও বড় অঙ্কের অর্থ সাহায্য দিয়ে দেশের মানুষের পাশে দাঁড়িয়েছে এই সংগঠনটি। এই সংগঠনে বিগত দিনগুলিতে যোগ্যতার সাথে নেতৃত্ব দিয়েছেন অনেক গুণী ব্যক্তিবর্গ। যাদের অনেকে এখন আঞ্চলিকতার সীমা পাড়ি দিয়ে বাংলাদেশ সোসাইটি বা জালালাবাদ এসোসিয়েশনের মত সংগঠনের নেতৃত্ব দিয়েছেন বা আজও দিয়ে যাচ্ছেন। তারমধ্যে কয়েকজনের নাম উল্লেখ না করলেই না হয়। তাঁরা হচ্ছেন বাংলাদেশ সোসাইটির বর্তমান সভাপতি কামাল আহমেদ, সাবেক সভাপতি আজমল হোসেন কুনু এবং জালালাবাদ এসোসিয়েশনের বর্তমান সভাপতি বদরুল হোসেন খান।